Wia scho g'sågt, håt se da Bäuerle seit seina Schuizeit schriftstöllarisch betäticht, owa eascht 1852 is sei Roman Sigmund der Stählerne vaeffentlicht wua'n. In sein' Fruahweak san de Pseudonym' J. H. Fels und Otto Horn von eahm vawend't wua'n. Mit sein' literarisch'n Schåff'n woa ea b'sundas stoak im Wiener Lokalroman vatret'n. 1813 håt ea füa Die Bürger in Wien de Figua vom Schirmmåcha Chrysostomus Staberl eafund'n, mit dera ea unhamli eafoigreich de bisherich'n Poss'nfigua'n Hanswurst und Kasperl easetzt håt. Im Joahr 1822 is des bekaunnte Kindaliad Kommt ein Vogel geflogen entstaund'n. Z'saumm mit'n Josef Alois Gleich und in Carl Meisl is da Bäuerle ana von de „großen Drei“ vom Alt-Wiener Volkstheater g'wes'n, sozusåg'n ois Vuagänga vom Ferdinand Raimund. Solaung ea da Chef von da Theaterzeitung' woa, san b'sundas de Stückl'n vom Johann Nestroy imma unhamlich freindli rezensiat wua'n.